**Clepsidra uitării... Vuitoarea tăcere a sângelui**

*Nicolae Rolea Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Clepsidra uitării...

( ROLEA NICOLAE)

Clepsidra uitării se-nvârte pe-afară

Prin sângele nopții mai trec lilieci,

Tu, lasă-mi aprinsă iubirea de seară

De fi-va, iubito, pe-aicea să treci!

Un ceai de cuvinte în cană se-agită

De arderea oarbă aminte mi-aduc,

E liniştea noastră şi seacă, şi vană

Cum tristă e jalea în glasul de cuc.

În țăndări albastre zăpada se sparge

O haită mănâncă din pântecul gol,

Și noaptea aruncă pe nalte catarge

Un val muribund spre ultimul rol.

În trupul de ghiață se-aud santinele,

Se sparg edificii prin palmele reci,

Îţi las testamentul pe genele mele

Citește-l, iubito, pe-aicea de treci!

Se pierd prin tranşee vrăjitele zile

E doliu pe patimi, pe ploi şi pe vânt,

Speranța răzbate şi-mi strigă: copile,

Pe râul durerii, fă punți din cuvânt!

Cu tristele ciuturi scot apa pupilei,

Genunchii se-ndoaie pe treapta de sus,

Din degete oarbe doar şarpele milei

Cu mirul salvării pe frunte m-a uns!

Pereții-și strecoară casanta coroană

Prin razele triste căzute-n şuvoi

Şi lumea respiră, învinsă, sărmană

Ca ceața uitării căzută prin noi!

Doar neguri se-ntind pe clipele goale,

Prin scoică jeleşte o perlă de vis,

Călăul cu barda, zvârlită cu jale,

Pe gâtul iubirii poemul și-a scris.

Şi totuşi, iubito, e clipa ce-și plânge

Coroana strivită sub urmele seci,

Îți las testamentul, cu lacrimi de sânge:

Să vii pe la mine, de fi-va să treci!

Să vii când învie o aripă moartă,

Să vii când se-nalță lumina din stea!

Sau, mai bine, cu mama la poartă

Aduceți ulciorul ca Sfântul să bea.

Flămânda uitare în pântec răsare

Și smoala nătângă se duce-n pripas,

Când zorii de aur ieși-vor din Soare

Tu vino, iubito, să-mi faci parastas!

Așază stergarul pe liniștea-mi vană

Și-mparte colacii sub cetina grea

Vorbeste cu Luna, la mica pomană,

În loc de colivă poeme să-mi dea!

\*\*\*\*\*\*\*\*

Vuitoarea tăcere a sângelui

\*dioptriile sinelui\*

(GERRA ORIVERA)

citindu-ți destinul în oase fragile

secunda mea a uitat să respire o viață poate mai mult

deposedată de tunica morții

nu și-a văzut mirarea în haine cernite

cum ridică troițe albastre

la răscrucile cărnii

și cântă zăludă de dor și de spaima de-a fi prea puțin om

în arteră de zeu prea lucid se respiră

și arde - ascuțit flacăra-i rece

(cu veșniciile din sânge în recluziune nu-i de glumit

mărturisește un licurici pocăit)

după o cină cu zboruri obeze și-un schimb valutar

cu azururi ne întâlnim clandestin

pe coapsa poemei rebele să-nodăm o maree sprințară

de colțul lunii ciobit de suspine de ceară

și de schije de ură

cu odgonul de vise smuls din adâncuri spăimoase

monștrii luminii ne galopează-n artere ca în pustă pâgână fără procură

prea subțire ne e noaptea și cât de străină strânsura

să nu se destrame cusătura metaforei

buza prea plină de foame

înțelesul lumii mult prea casant pentru ochiul de seară

lăsat la dospit în cenușă

ca pe-o haină fragilă te îmbrac mult prea rar când cobori din vitralii

prea târziu cutremură pasul atingerea fadă

lucruri mărunte ca o haită de cuci

te dau afară din tine

ca pe-o coajă de viață uscată

ascultă-mi tăcerea iubite aromind dorinţă de dragoste

secunda își sparge vertebra se adună din neguri

s-a spovedit umilă unui flutur

uitat pe lampa spartă a unei veștede memorii

iart-o iubite

doar în apă de fulger că se spală de tine

precum o aghiazmă în gură de înger

noaptea ți-a traversat bulversată de gânduri timpul pe roșu

încă o dată mi-ai spânzurat pupila de ghizdul fântânii cu-o stea căzătoare

magii s-au rătăcit în pustiul din geană

nu-ți pasă

nevăzută ți-e ieslea ca și pruncul

voluptate celestă pe care-l porți în buricele mâinii

strălucire firească de rege

tandrețea

risipită prin pulberi filtrează lutului iubirile aprige

nemișcare e avântul ce-l mistui

doar pielea de cer tremură ușor ca o boare sub ispita albastrului

la intersecția sinelui

o mie de sfinți își curăță din genunchi rugăciunile

cel ce nu alunecă periodic în afara lui să-și pipăie umbra

va rămâne cu albatrosul pe umăr ucis

ca și valul din atriu

sub pleoapă de lut destinul se-adapă din noi și ne strigă fără istov

ochiul furtunii nu se ocupă cu epiderma crăpată

de mușcătura îndoielii

ci mâncându-ți bulimic lumina